Hoë pryse vir kos knou gesondheid | Netwerk24
Hoë pryse vir kos knou gesondheid
Die winter is ophande, wat natuurlik beteken die verkoue en -griepseisoen is hier.
Dan word daar in spanning gewag op die derde vlaag van Covid-19, wat moontlik op pad is.
Om gesond te bly, moet ons gebalanseerd eet. Dit sluit al die basiese voedselgroepe in, wat help met 'n sterk en goeie immuunstelsel.
Die stygende voedselpryse, weens verskeie ekonomiese faktore, is die oorsaak dat gebalanseerde etes vir die gemiddelde- tot lae-inkomstegroep onbegonne is.
Hoewel Suid-Afrika op dié stadium baie voedsel het, is dit ongelukkig vir miljoene net te duur.
Netwerk24 het in Maart berig dat die stygende voedselpryse, veral voedsel waarop armer huishoudings staatmaak, tussen 5% en 35% duurder is as ses maande gelede. Dit het die voedselsekerheid in Suid-Afrika erg geknou.
Suid-Afrika het verlede jaar tot die 69ste plek van 113 lande op die internasionale voedselsekerheidsindeks teruggesak. In 2019 was die land 44ste.
Die vraag is, hoe moet die landsburgers hulself gesond probeer hou in die middel van 'n pandemie as hulle nie eens 'n gebalanseerde bord kos per dag kan bekostig nie.